Sinapomorfia

Una sinapomorfia ye un caracter evolutivo novedoso (apomorfia) que tiene un grupo d'organismos por contraposición a la resta de grupos, que ye exclusivo y definitorio d'ixe grupo, y que en a suya evolución s'ha manteniu (anque i pueda haber habiu modificacions menors) a partir d'un antipasau común que ya lo teneba.

Seguntes os criterios que sigue a disciplina cladistica, nomás as sinapomorfias se pueden considerar como caracters validos pa elaborar a definición d'un taxón d'organismos monofiletico (un clado). Pa os cladistas, o concepto de sinapomorfia se contraposa a lo de simplesiomorfia, y ye a sola expresión valida d'una verdadera homolochía evolutiva. A converchencia evolutiva, por contra, puede producir homoplasias aparents que serán solament superficials (analochías) y que s'ha de refusar como criterio en a clasificación d'os sers vivos.

 Se veiga tamién 

Paralelismo evolutivo.
Cladistica.
Plesiomorfia.
Simplesiomorfia.
Diverchencia evolutiva.

Categoría:Cladistica
Categoría:Evolución